Lotte Rod (RV), 2023-11-09:
Kære Liberal Alliance og hr. Alex Vanopslagh: Der mangler penge i jeres forslag, og der mangler fornuft.
Problemet er rigtigt nok, men løsningen er jo helt forkert, for med jeres forslag tager I penge fra folkeskolen, og helt ærligt, Liberal Alliance: Folkeskolen skal da ikke spare flere penge, tværtimod.
Problemet er sådan set rigtigt nok, for hvert år er der flere elever på friskolerne, som udredes af PPR og har brug for støtte.
På den måde står folkeskolen og friskolen i den samme udfordring.
Jeg er også enig i, at systemet sådan set er rimelig besværligt, som det er i dag.
Man får 111.000 kr. til den næste elev, og man får 74.000 kr. til den tredje elev.
Og hvis man har mere end 12 elever, der har brug for støtte, så skal skolen særligt godkendes i forhold til en specialundervisningsprofil.
Det vil sige, at de skal have det op på en generalforsamling.
De skal beskrive det på hjemmesiden, de skal indsende til STUK, altså ovre i ministeriet, og der skal være beskrivelser af kompetencer og planer osv.
Så jeg er fuldstændig enig med Liberal Alliance i, at der virkelig er grund til at kigge på reglerne, men til gengæld er vi i Radikale Venstre lodret uenige i Liberal Alliances forslag.
Lige om lidt skal vi i gang med at forhandle om en ny folkeskole, og regeringen er kommet med de her 35 forskellige forslag.
Men i mine øjne gør regeringen ikke det, som er det allervigtigste, nemlig at sørge for, at almenpædagogikken, altså den almindelige undervisning i folkeskolen, kan være så god, at der er plads til alle børn – de vilde, de stille og de helt almindelige børn – fordi det jo bare helt grundlæggende kræver, at læreren har tid og materiale til at lave god undervisning.
Nu vil jeg citere lærernes formand, Gordon Ørskov Madsen, som sagde i tirsdags, da regeringen kom med sin 2030-plan: »Folkeskolens helt store udfordring er, at markant flere børn mistrives, får psykiatriske diagnoser og har behov for støtte og specialundervisning.
Og pengene er ikke fulgt med.
Det er en ganske voldsom udvikling, som regeringen slet ikke forholder sig til i den plan, de har fremlagt.”
Han siger videre: ”Vi vil rigtig gerne forebygge og gribe flere børn tidligere i folkeskolens almindelige klasser.
Når udgifterne til specialområdet stiger, er skolerne nødsaget til at spare på de tidlige indsatser.
Det er en negativ spiral, som vi er nødt til at sætte en stopper for«.
Så jeg kan simpelt hen ikke forstå, at Liberal Alliance vil komme med det her forslag, som jo bare betyder, at folkeskolen kommer til at skulle aflevere endnu flere penge og dermed får endnu sværere ved at lave en almen undervisning, som er god for alle børn.
Det svarede ministeren mig senest på det samråd, vi havde, og vi har også haft diskussionen igen i dag.
De tal findes ikke, og det vil kræve bureaukrati og dermed jo tage penge fra undervisningen, som vil gå til, at man skal sidde og lave administrative systemer, hvis man følger Liberal Alliances forslag.
Det er den ene ting, og den anden ting er jo, at vi i Sammen om skolen arbejder med at få mere fokus på at hjælpe eleverne inde i klassefællesskabet, i stedet for at det hele tiden handler så meget om, at der er noget galt inde i den enkelte elev, altså at vi arbejder med, hvordan vi kan skabe en klasse, hvor der er plads til at være elev på forskellige måder.
Jeg og Radikale Venstre vil hellere give folkeskolen et ordentligt løft.
For det, der jo sker, når vi giver folkeskolen flere penge, er, at der så er den her automatiske mekanisme, som betyder, at friskolerne også får flere penge.
På den helt korte bane vil jeg opfordre ministeren til at gå i dialog med KL, og det kunne også være i Sammen om skolen, om at fremme nogle af de samarbejdsaftaler, som man kan lave med kommunerne.
Det handler om de situationer, hvor der er en elev på en friskole, som bliver udredt af PPR, og hvor skolen godt kan varetage opgaven og forældrene faktisk gerne vil have, barnet bliver på friskolen, og der i øvrigt ikke er plads på den kommunale specialskole, hvad der jo tit ikke er, og eleven faktisk gerne vil blive i sin klasse og undgå skift.
Der vil det jo være helt naturligt, at man hjælper med, at det kan lade sig gøre.
Så Radikale Venstre kan ikke støtte beslutningsforslaget.